1)

Приложение I се заменя със следното: „ПРИЛОЖЕНИЕ I УСЛОВИЯ, НА КОИТО ОТГОВАРЯ ОТГЛЕЖДАНАТА КУЛТУРА Раздел 1: Идентичност, чистота и условия на отглеждане 1. Отглежданата култура се характеризира с идентичност и чистота по отношение на сорта и, когато е приложимо — на клонинга. 2. Условията на отглеждане и степента на развитие на отглежданата култура позволяват в достатъчна степен извършването на проверки на идентичността и чистотата на тази култура по отношение на сорта и, ако е необходимо — на клонинга, както и по отношение на нейното здравно състояние. Раздел 2: Фитосанитарни изисквания по отношение на разсадниците за маточници, предназначени за производството на всички категории посадъчен материал, и по отношение на всички категории разсадници за калеми 1. Настоящият раздел се прилага за разсадниците за маточници, предназначени за производството на всички категории посадъчен материал, както и за разсадниците за калеми от всички тези категории. 2. Разсадниците за маточници и разсадниците за калеми подлежат на визуална проверка, която да установи, че са свободни от регулираните некарантинни вредители (РНКВ), посочени в раздели 6 и 7, по отношение на съответния род или вид. Разсадниците за маточници и разсадниците за калеми се подлагат на вземане на проби и изпитване за наличието на РНКВ, посочени в раздел 7, по отношение на съответния род или вид. При съмнение за наличие на РНКВ, посочени в раздели 6 и 7, по отношение на съответния род или вид, разсадниците за маточници и разсадниците за калеми се подлагат на вземане на проби и изпитване. 3. Визуалните проверки и, когато е целесъобразно — вземането на проби и изпитването по отношение на съответните разсадници за маточници и разсадници за калеми, се извършват в съответствие с раздел 8. 4. Вземането на проби и изпитването, предвидени в точка 2, се извършват в най-подходящия период от годината, като се вземат предвид климатичните условия и условията на отглеждане на лозата, както и биологията на РНКВ по тази лоза. По отношение на вземането на проби и изпитването държавите членки прилагат протоколите на Европейската и средиземноморска организация за растителна защита (ЕОРЗ) или други международно признати протоколи. Когато такива протоколи не съществуват, се прилагат съответните протоколи, установени на национално равнище. В този случай държавите членки при поискване предоставят посочените протоколи на другите държави членки и на Комисията. При вземането на проби и извършването на изпитвания по отношение на лозите в разсадниците за маточници, предназначени за производството на първоначален посадъчен материал, с цел оценка на наличието на вируси, вироиди, вирусоподобни заболявания и фитоплазми, държавите членки прилагат биологично индексиране на индикаторните растения или други международно признати протоколи с равностойно значение. Раздел 3: Изисквания по отношение на почвата и производствени условия за разсадниците за маточници, предназначени за производството на всички категории посадъчен материал, както и по отношение на разсадниците за калеми за всички категории посадъчен материал 1. Лозите в разсадниците за маточници и в разсадниците за калеми могат да бъдат засаждани само в почва или, когато е целесъобразно — в саксии с растежна среда, свободна от вредители, които могат да бъдат гостоприемници на вирусите, посочени в раздел 7. Свободата от тези вредители се установява посредством вземане на проби и изпитване. Вземането на проби и изпитването се провеждат при отчитане на климатичните условия и биологията на вредителите, които могат да служат за гостоприемници на вирусите, посочени в раздел 7. 2. Вземане на проби и изпитване не се извършват, когато официалният контролен орган установи след официална инспекция, че почвата е свободна от вредители, които могат да бъдат гостоприемници на вирусите, посочени в раздел 7. Вземане на проби и изпитване не се извършват и когато в почвата за производство не са отглеждани лозя в продължение на най-малко пет години, както и когато в тази почва несъмнено отсъстват вредители, които могат да бъдат гостоприемници на вирусите, посочени в раздел 7. 3. По отношение на вземането на проби и изпитването държавите членки прилагат протоколите на ЕОРЗ или други международно признати протоколи. Когато такива протоколи не съществуват, държавите членки прилагат съответните протоколи, установени на национално равнище. В този случай държавите членки при поискване предоставят посочените протоколи на другите държави членки и на Комисията. Раздел 4: Изисквания по отношение на производствения обект, мястото на производство или областта 1. Разсадниците за маточници и разсадниците за калеми се създават при съответни условия, позволяващи предотвратяването на риска от заразяване с вредители, които могат да бъдат гостоприемници на вирусите, посочени в раздел 7. 2. Разсадниците за калеми не се създават в рамките на лозе или на разсадник за маточници. Минималното разстояние между разсадник за калеми и лозе или разсадник за маточници е три метра. 3. В допълнение към фитосанитарните изисквания и изискванията по отношение на почвата и условията на производство в раздели 2 и 3, посадъчният материал се произвежда в съответствие с изискванията по отношение на производствения обект, мястото на производство или областта, определени в раздел 8, с цел да се ограничи наличието на вредителите, посочени в същия раздел. Раздел 5: Официални инспекции 1. При годишните официални инспекции на културите се установява съответствието на посадъчния материал, произвеждан в разсадници за маточници и в разсадници за калеми, с изискванията в раздели 2—4. 2. Тези официални инспекции се извършват от официалния контролен орган в съответствие с раздел 8. 3. Допълнителни официални инспекции на културите се извършват в случай на спорове по въпроси, които могат да се решат, без това да се отрази на качеството на посадъчния материал. Раздел 6: Списък на РНКВ, за установяване наличието на които се изисква извършване на визуална проверка и, при съмнение — вземане на проби и изпитване в съответствие с раздел 2, точка 2 Род или вид на лозовия посадъчен материал, различен от семена РНКВ Насекоми и акари Неприсадени Vitis vinifera L. Viteus vitifoliae Fitch [VITEVI] Насекоми и акари Vitis L., различни от неприсадени Vitis vinifera L. Viteus vitifoliae Fitch [VITEVI] Бактерии Vitis L. Xylophilus ampelinus Willems et al. [XANTAM] Вируси, вироиди, вирусоподобни болести и фитоплазми Vitis L. Candidatus Phytoplasma solani Quaglino et al. [PHYPSO] Раздел 7: Списък на РНКВ, за установяване наличието на които се изисква извършване на визуална проверка и, в особени случаи — вземане на проби и изпитване в съответствие с раздел 2, точка 2 и раздел 8 Род или вид РНКВ Вируси, вироиди, вирусоподобни болести и фитоплазми Посадъчен материал от Vitis L., различен от семена Вирус на арабисовата мозайка (Arabis mosaic virus) [ARMV00] Вирус на късовъзлието при лозите (Grapevine fanleaf virus) [GFLV00] Вирус на листното завиване при лозата 1 (Grapevine leafroll associated virus 3) [GLRAV1] Вирус на листното завиване при лозата 3 (Grapevine leafroll associated virus 3) [GLRAV3] Вируси, вироиди, вирусоподобни болести и фитоплазми Подложки от вида Vitis spp. и техни хибриди, с изключение на Vitis vinifera L. Вирус на арабисовата мозайка (Arabis mosaic virus) [ARMV00] Вирус на късовъзлието при лозите (Grapevine fanleaf virus) [GFLV00] Вирус на листното завиване при лозата 1 (Grapevine leafroll associated virus 3) [GLRAV1] Вирус на листното завиване при лозата 3 (Grapevine leafroll associated virus 3) [GLRAV3] Лозов флек вирус (Grapevine fleck virus) [GFKV00] Раздел 8: Изисквания по отношение на мерките за разсадници за маточници от вида Vitis L. и, когато е приложимо, за разсадници за калеми по категория, в съответствие с раздел 2, точка 2 Vitis L. 1. Първоначален посадъчен материал, базов посадъчен материал и сертифициран материал Визуални проверки Най-малко веднъж на вегетационен сезон официалният контролен орган извършва визуални проверки на разсадниците за маточници и разсадниците за калеми за всички РНКВ, посочени в раздели 6 и 7. 2. Първоначален посадъчен материал Вземане на проби и изпитване Всички лози в разсадниците за маточници, предназначени за производството на първоначален посадъчен материал, биват подлагани на вземане на проби и изпитване за наличието на вирус на арабисовата мозайка (Arabis mosaic virus), вирус на късовъзлието при лозите (Grapevine fanleaf virus), вирус на листното завиване при лозата 1 (Grapevine Leafroll-associated Virus 1) и вирус на листното завиване при лозата 3 (Grapevine Leafroll-associated Virus 3). Вземането на проби и изпитването се повтарят през интервали от пет години. В допълнение към вземането на проби и изпитването за наличие на вирусите, посочени в първото тире, разсадниците за маточници, предназначени за производството на подложки, се подлагат на еднократно вземане на проби и изпитване за наличие на лозов флек вирус (Grapevine fleck virus). Резултатите от вземането на проби и изпитването са налични преди приемането на съответните разсадници за маточници. 3. Базов посадъчен материал Вземане на проби и изпитване Всички лози в разсадниците за маточници, предназначени за производството на базов посадъчен материал, биват подлагани на вземане на проби и изпитване за наличието на Arabis mosaic virus, Grapevine fanleaf virus, Grapevine Leafroll-associated Virus 1 и Grapevine Leafroll-associated Virus 3. Вземането на проби и изпитването се извършват за първи път, когато разсадниците за маточници навършат шест години, а впоследствие — през последващи интервали от шест години. Резултатите от вземането на проби и изпитването са налични преди приемането на съответните разсадници за маточници. 4. Сертифициран материал Вземане на проби и изпитване Представителен дял от лозите в даден разсадник за маточници, предназначен за производството на сертифициран материал, биват подлагани на вземане на проби и изпитване за наличието на Arabis mosaic virus, Grapevine fanleaf virus, Grapevine Leafroll-associated Virus 1 и Grapevine Leafroll-associated Virus 3. Вземането на проби и изпитването се извършват за първи път, когато разсадниците за маточници навършат десет години, а впоследствие — през последващи интервали от десет години. Резултатите от вземането на проби и изпитването са налични преди приемането на съответните разсадници за маточници. 5. Първоначален посадъчен материал, базов посадъчен материал и сертифициран материал Изисквания по отношение на производствения обект, мястото на производство или областта, както и в зависимост от засегнатите РНКВ а) Candidatus Phytoplasma solani Quaglino et al. i) лозите се произвеждат в области, за които е известно, че са свободни от Candidatus Phytoplasma solani Quaglino et al.; или ii) през последния пълен вегетационен сезон при лозите в производствения обект не са наблюдавани симптоми на Candidatus Phytoplasma solani Quaglino et al.; или iii) по отношение на наличието на Candidatus Phytoplasma solani Quaglino et al. са изпълнени следните условия: — всички лози в разсадниците за маточници, предназначени за производството на първоначален посадъчен материал и базов посадъчен материал, при които са наблюдавани симптоми на Candidatus Phytoplasma solani Quaglino et al., са изкоренени; както и — всички лози в разсадниците за маточници, предназначени за производството на сертифициран материал, при които се наблюдават симптоми на Candidatus Phytoplasma solani Quaglino et al., като минимална мярка, не се използват за размножаване; както и — когато при предназначен за търгуване посадъчен материал се наблюдават симптоми на Candidatus Phytoplasma solani Quaglino et al., цялата партида такъв материал се подлага на обработка с гореща вода или на друг вид подходяща обработка в съответствие с протоколите на ЕОРЗ или с други международно признати протоколи, с цел да се гарантира, че той е свободен от Candidatus Phytoplasma solani Quaglino et al. б) Xylophilus ampelinus Willems et al. i) лозите се произвеждат в области, за които е известно, че са свободни от Xylophilus ampelinus Willems et al.; или ii) през последния пълен вегетационен сезон при лозите в производствения обект не са наблюдавани симптоми на Xylophilus ampelinus Willems et al.; или iii) по отношение на наличието на Xylophilus ampelinus Willems et al. са изпълнени следните условия: — всички лози в разсадниците за маточници, предназначени за производството на първоначален посадъчен материал, базов посадъчен материал и сертифициран материал, при които са наблюдавани симптоми на Xylophilus ampelinus Willems et al., са изкоренени и са взети подходящи хигиенни мерки, а — лозите в производствения обект, при които се наблюдават симптоми на Xylophilus ampelinus Willems et al., след резитба се обработват с бактерицид, за да се гарантира, че те са свободни от Xylophilus ampelinus Willems et al.; както и — когато при предназначен за търгуване посадъчен материал се наблюдават симптоми на Xylophilus ampelinus Willems et al., цялата партида такъв материал се подлага на обработка с гореща вода или на друг вид подходяща обработка в съответствие с протоколите на ЕОРЗ или с други международно признати протоколи, с цел да се гарантира, че той е свободен от Xylophilus ampelinus Willems et al. в) Arabis mosaic virus, Grapevine fanleaf virus, Grapevine Leafroll-associated Virus 1 и Grapevine Leafroll-associated Virus 3 i) по отношение на наличието на Arabis mosaic virus, Grapevine fanleaf virus, Grapevine Leafroll-associated Virus 1 и Grapevine Leafroll-associated Virus 3 са изпълнени следните условия: — при лозите в разсадниците за маточници, предназначени за производството на първоначален посадъчен материал и базов посадъчен материал, не са наблюдавани симптоми на нито един от тези вируси; както и — симптоми на тези вируси са наблюдавани при не повече от 5 % от лозите в разсадниците за маточници, предназначени за производството на сертифициран материал, и тези лози са изкоренени и унищожени; или ii) всички лози в разсадниците за маточници, предназначени за производството на първоначален посадъчен материал, както и самият първоначален посадъчен материал, се съхраняват в обезопасени срещу насекоми съоръжения, за да се гарантира, че са свободни от Arabis mosaic virus, Grapevine fanleaf virus, Grapevine Leafroll-associated Virus 1 и Grapevine Leafroll-associated Virus 3. г) Viteus vitifoliae Fitch i) Лозите се произвеждат в области, за които е известно, че са свободни от Viteus vitifoliae Fitch, или ii) лозите се присаждат върху подложки, устойчиви на Viteus vitifoliae Fitch, или — всички лози в разсадниците за маточници, предназначени за производството на първоначален посадъчен материал, както и самият първоначален посадъчен материал, се съхраняват в обезопасени срещу насекоми съоръжения и през последния пълен вегетационен сезон при тези лози не са наблюдавани симптоми на Viteus vitifoliae Fitch; както и — когато при предназначен за търгуване посадъчен материал се наблюдават симптоми на Viteus vitifoliae Fitch, цялата партида такъв материал се подлага на обработка с гореща вода или на друг вид подходяща обработка в съответствие с протоколите на ЕОРЗ или с други международно признати протоколи, с цел да се гарантира, че той е свободен от Viteus vitifoliae Fitch. 6. Стандартен материал Визуални проверки Най-малко веднъж на вегетационен сезон официалният контролен орган извършва визуални проверки на разсадниците за маточници и разсадниците за калеми за всички РНКВ, посочени в раздели 6 и 7. Изисквания по отношение на производствения обект, мястото на производство или областта, както и в зависимост от засегнатите РНКВ а) Candidatus Phytoplasma solani Quaglino et al. i) Лозите се произвеждат в области, за които е известно, че са свободни от Candidatus Phytoplasma solani Quaglino et al.; или ii) през последния пълен вегетационен сезон при лозите в производствения обект не са наблюдавани симптоми на Candidatus Phytoplasma solani Quaglino et al.; или iii) — всички лози в разсадниците за маточници, предназначени за производството на стандартен материал, при които се наблюдават симптоми на Candidatus Phytoplasma solani Quaglino et al., като минимална мярка, не се използват за размножаване; както и — когато при предназначен за търгуване посадъчен материал се наблюдават симптоми на Candidatus Phytoplasma solani Quaglino et al., цялата партида такъв материал се подлага на обработка с гореща вода или на друг вид подходяща обработка в съответствие с протоколите на ЕОРЗ или с други международно признати протоколи, с цел да се гарантира, че той е свободен от Candidatus Phytoplasma solani Quaglino et al. б) Xylophilus ampelinus Willems et al. i) Лозите се произвеждат в области, за които е известно, че са свободни от from Xylophilus ampelinus Willems et al.; или ii) през последния пълен вегетационен сезон при лозите в производствения обект не са наблюдавани симптоми на Xylophilus ampelinus Willems et al.; или iii) по отношение на наличието на Xylophilus ampelinus Willems et al. са изпълнени следните условия: — всички лози в разсадниците за маточници, предназначени за производството на стандартен материал, при които са наблюдавани симптоми на Xylophilus ampelinus Willems et al., са изкоренени и са взети подходящи хигиенни мерки; както и — лозите в производствения обект, при които се наблюдават симптоми на Xylophilus ampelinus Willems et al., след резитба се обработват с бактерицид, за да се гарантира, че те са свободни от Xylophilus ampelinus Willems et al.; както и — когато при предназначен за търгуване посадъчен материал се наблюдават симптоми на Xylophilus ampelinus Willems et al., цялата партида такъв материал се подлага на обработка с гореща вода или на друг вид подходяща обработка в съответствие с протоколите на ЕОРЗ или с други международно признати протоколи, с цел да се гарантира, че той е свободен от Xylophilus ampelinus Willems et al. в) Arabis mosaic virus, Grapevine fanleaf virus, Grapevine Leafroll-associated Virus 1 и Grapevine Leafroll-associated Virus 3 Симптоми на всички вируси (Arabis mosaic virus, Grapevine fanleaf virus, Grapevine Leafroll-associated Virus 1 и Grapevine Leafroll-associated Virus 3) са наблюдавани при не повече от 10 % от лозите в разсадниците за маточници, предназначени за производството на стандартен материал, и тези лози не се използват за размножаване. г) Viteus vitifoliae Fitch i) Лозите се произвеждат в области, за които е известно, че са свободни от Viteus vitifoliae Fitch, или ii) лозите се присаждат върху подложки, устойчиви на Viteus vitifoliae Fitch, или: iii) когато при предназначен за търгуване посадъчен материал се наблюдават признаци или симптоми на Viteus vitifoliae Fitch, цялата партида такъв материал се подлага на обработка с гореща вода или на друг вид подходяща обработка в съответствие с протоколите на ЕОРЗ или с други международно признати протоколи, с цел да се гарантира, че той е свободен от Viteus vitifoliae Fitch.“;